Zagreb, 23. travnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 2. i članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), na zahtjev **dužnosnice Vere Aničić, zamjenice gradonačelnika Grada Opatije,** na 123. sjednici, održanoj 23. travnja 2021., donosi sljedeću

**ODLUKU**

**I. Na temelju članka 39. stavka 2. ZSSI-a, pokreće se postupak za odlučivanje o sukobu interesa na osobni zahtjev dužnosnice Vere Aničić, zamjenice gradonačelnika Grada Opatije.**

**II. Obzirom da iz zaprimljenog očitovanja i dokumentacije Grada Opatije proizlazi da je kćerki dužnosnice Vere Aničić, učenička stipendija dodijeljena u javno objavljenom natječaju, temeljem objektivnog kriterija ostvarenog općeg uspjeha, u kojem dužnosnica Vera Aničić nije poduzela niti jednu radnju, nisu utvrđene okolnosti da bi se dužnosnica u tom postupku našla u sukobu interesa ili da bi na drugi način povrijedila odredbe ZSSI-a.**

Obrazloženje

U Povjerenstvu je 2. siječnja 2020. pod brojem 711-U-49-P-2/20-01-3, povodom zahtjeva dužnosnice Vere Aničić, zamjenice gradonačelnika Grada Opatije, otvoren predmet P-2/20.

U navedenom zahtjevu dužnosnica navodi da je njezina kći …………., rođena 2003., koja pohađa 2. razred gimnazije u Rijeci, podnijela zahtjev za dodjelu stipendije Grada Opatije te da su svi koji su podnijeli takav zahtjev dobili stipendiju. Dužnosnica naglašava da nije sudjelovala niti u jednoj fazi provedbe postupka dodjele stipendija.

Člankom 39. stavkom 2. ZSSI-a propisano je da Povjerenstvo obvezno pokreće postupak iz svoje nadležnosti na osobni zahtjev dužnosnika.

Člankom 3. stavkom 1. podstavkom 39. ZSSI-a propisano je da su gradonačelnici i njihovi zamjenici dužnosnici u smislu navedenog Zakona, stoga je dužnosnica Vera Aničić povodom obnašanja dužnosti zamjenice gradonačelnika Grada Opatije obvezna postupati sukladno odredbama ZSSI-a.

Obzirom da se radi o situaciji koja je u trenutku podnošenja zahtjeva bila okončana jer je proveden postupak dodjele stipendije u kojem je njezina kći ostvarila prava na stipendiju, Povjerenstvo je povodom istog postupalo u smislu odredbe članka 39. stavka 2. ZSSI-a te je pod točkom I. izreke ove odluke pokrenulo postupak za odlučivanje u sukobu interesa na zahtjev dužnosnice Vere Aničić.

U svrhu utvrđenja moguće povrede odredbe ZSSI-a od Grada Opatije dopisom Broj: 711-I-5-P-2/20-02-17 od 2. siječnja 2020. zatražena je dostava cjelokupne dokumentacije u postupku u kojem je ……….., kći dužnosnice Vere Aničić, zamjenice gradonačelnika Grada Opatije, dobila stipendiju od Grada Opatije (prijave svih kandidata, odluke, ugovore,) s pozivom da se očituje na okolnost je li navedena dužnosnica poduzela bilo koju radnju u tome postupku.

Grad Opatija očitovao se dopisom KLASA: 604-01/20-01/2, URBROJ: 2156/01-03-20-2 od 27. siječnja 2020. u kojem se navodi da su postupak dodjele stipendija, uvjeti za ostvarivanje prava na dodjelu stipendija, kriteriji za dodjelu stipendija te druga pitanja vezana za dodjelu stipendija učenicima i studentima propisani Odlukom o stipendiranju učenika i studenata „(Službene novine Primorsko-goranske županije“, broj 34/15). Ističe se da na temelju navedene Odluke gradonačelnik Grada Opatije raspisuje javni natječaj za dodjelu stipendija učenicima i studentima s područja Grada Opatije za tekuću školsku/akademsku godinu koji se objavljuje na oglasnoj ploči i na mrežnim stranicama Grada, a obavijest o natječaju u dnevnom listu, kao i da ta Odluka propisuje dodjelu stipendija temeljem školskog/akademskog uspjeha, dodjelu stipendija temeljem imovinskog statusa, dodjelu stipendija za deficitarna zanimanja i dodjelu stipendija za poslijediplomski sveučilišni studij, a broj stipendija po pojedinoj vrsti za svaku školsku/akademsku godinu utvrđuje odlukom gradonačelnik, sukladno raspoloživim proračunskim sredstvima.

Nadalje se navodi da obradu prijava pristiglih na natječaj obavlja Upravni odjel za financije i društvene djelatnosti koji gradonačelniku podnosi prijedlog liste kandidata za dodjelu stipendija za svaku vrstu stipendija u roku od 30 dana od dana završetka roka za dostavu prijava, nakon čega gradonačelnik utvrđuje konačne liste kandidata za dodjelu stipendija u roku osam dana od primitka prijedloga liste kandidata, a svaki podnositelj prijave može podnijeti pismeni prigovor na konačnu listu. Odluku o dodjeli stipendija donosi gradonačelnik te se ista objavljuje na oglasnoj ploči i na internetskoj stranici Grada Opatije.

Također se iznosi da je za školsku/akademsku godinu 2019/2020. natječaj za dodjelu stipendija učenicima i studentima objavljen 16. listopada 2019. te da je na natječaj ukupno pristiglo 116 prijava, 41 prijava učenika i 75 prijava studenata, odnosno ukupno 108 pristupnika, jer su se neki pristupnici prijavili prema više kriterija. Navodi se da je nakon obrade pristiglih prijava utvrđeno da 8 prijava za učeničke stipendije te 14 prijava za studentske stipendije ne udovoljava uvjetima natječaja, te je sukladno tome 2. prosinca 2019. donesena Odluka o utvrđivanju konačne liste kandidata za dodjelu stipendija, kojom se utvrđuje dodjela 32 učeničke i 56 studentskih stipendija te je Odluka o dodjeli stipendija donesena 20. prosinca 2019.

U odnosu na prijavu učenice …………., kćeri zamjenice gradonačelnika Vere Aničić, napominje se kako je ista podnesena u roku te da udovoljava propisanim kriterijima natječaja, slijedom čega je učenica ostvarila pravo na stipendiju Grada Opatije. Ističe se da u postupku dodjele stipendija nije sudjelovala zamjenica gradonačelnika Vera Aničić.

Očitovanju Grada Opatije priložena je Odluka o stipendiranju učenika i studenata.

Člankom 7. navedene Odluke propisani su uvjeti za dodjelu učeničke stipendije temeljem školskog uspjeha (državljanstvo Republike Hrvatske, prebivalište na području Grada Opatije, 5 godina s prekidima ili 15 godina s prekidima, prebivalište članova zajedničkog domaćinstva u trenutku podnošenja prijave, postignut opći uspjeh u visini prosječne ocjene 4,5 i više).

Člankom 16. iste Odluke propisano je da se stipendije dodjeljuju na temelju javnog natječaja kojeg raspisuje gradonačelnik nakon početka školske/akademske godine, a najkasnije do 31. prosinca. Natječaj za dodjelu stipendija se objavljuje na oglasnoj ploči i na službenoj web stranici Grada Opatije, a obavijest o natječaju objavljuje se u dnevnom tisku.

Sukladno članku 19. Odluke, prijave na natječaj za dodjelu stipendija podnose se na predviđenim obrascima koji se mogu podignuti u pisarnici Grada Opatije ili preuzeti s web stranice Grada Opatije.

Prema članku 22. navedene Odluke obradu prijava pristiglih na natječaj obavlja upravno tijelo nadležno za poslove obrazovanja koje podnosi gradonačelniku prijedlog liste kandidata za dodjelu stipendija za svaku vrstu stipendija u roku od 30 dana od dana završetka roka za dostavu prijava, koji utvrđuje konačne liste kandidata za dodjelu stipendija u roku osam dana od primitka prijedloga liste kandidata. Konačna lista kandidata za dodjelu stipendija objavljuje se na oglasnoj ploči i na web stranici Grada Opatije, a svaki podnositelj prijave može na konačne liste podnijeti pismeni prigovor gradonačelniku u roku osam dana od dana objave konačne liste kandidata, odluka po prigovoru mora biti dostavljena podnositelju u roku od 30 dana od isteka roka za podnošenje prigovora. Odluku o dodjeli stipendija donosi Gradonačelnik, a objavljuje se na oglasnoj ploči i na web stranici Grada Opatije.

Člankom 23. predmetne Odluke propisano je da se na temelju odluke o dodjeli stipendija, s odabranim učenicima/studentima zaključuje ugovor o dodjeli stipendije kojim se reguliraju međusobna prava i obveze. Ugovor o dodjeli stipendije sadrži podatke o ugovornim stranama, iznos stipendije, način isplate stipendije, rok na koji je ugovor sklopljen, odredbe o povratu stipendije, način rješavanja spornih slučajeva, mjesto i datum zaključenja ugovora te potpis ugovornih strana.

Očitovanju prileži i Javni natječaj za dodjelu stipendija učenicima i studentima za školsku/akademsku godinu 2019./2020, KLASA: 604-01/19-01/2, URBROJ: 2156/01-03-19-3) koji je temeljem iste Odluke 14. listopada 2019. raspisao dužnosnik Ivo Dujmić, gradonačelnik Grada Opatije, Odluka o utvrđivanju konačne liste kandidata za dodjelu stipendija, KLASA: : 604-01/19-01/2, URBROJ: 2156/01-03-19- od 2. prosinca 2019., koji je povodom prijedloga Upravnog odjela za financije i društvene djelatnosti donio dužnosnik Ivo Dujmić, kojim se pod točkom 20. utvrđuje dodjela stipendija temeljem ostvarenog školskog uspjeha učenici …………. s 93,40% prosjeka, od ukupno 30 učenika kojima se utvrđuje dodjela (posljednji učenik kojemu je dodijeljena imao je 90,60% prosjeka u odnosu na prvog od 100,00%), te Odluka o dodjeli stipendija, KLASA: 604-01/19-01/2, URBROJ: 2156/01-03-19-7 od 20. prosinca 2019., kojom se pod točkom 20. dodjeljuje učenička stipendija toj učenici od njih ukupno 30.

U izvješćima o imovinskom stanju koja je podnosila Povjerenstvu, dužnosnica Vera Aničić je u rubrici izvješća pod kojom se unose podatci o malodobnoj djeci, navodila da ima kći, …………….., rođenu 2003.

Člankom 2. ZSSI-a propisano je da dužnosnici pri obnašanju javne dužnosti ne smiju svoj privatni interes stavljati iznad javnog interesa te da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti, kada se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili kada privatni interes dužnosnika može utjecati na njegovu nepristranost u obavljanju javne dužnosti.

Člankom 4. stavkom 5. ZSSI-a propisano je da je član obitelji dužnosnika u ZSSI-a njegov srodnik po krvi u uspravnoj lozi. Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Nadalje, dužnosnici sukladno članku 5. stavku 1. ZSSI-a u obnašanju javnih dužnosti moraju postupati časno, pošteno, savjesno, odgovorno i nepristrano, čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka ZSSI-a propisano je da su dužnosnici osobno odgovorni prema tijelu ili građanima koji su ih imenovali ili izabrali, dok je stavkom 3. propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Prema stavku 4. građani imaju pravo biti upoznati s ponašanjem dužnosnika kao javnih osoba, koje je u vezi s obnašanjem njihove dužnosti.

Člankom 7. stavkom 1. podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Ako bi se dužnosnica Vera Aničić u obnašanju javne dužnosti zamjenice gradonačelnika Grada Opatije eventualno našla u situaciji odlučivanja o zahtjevu svoje kćeri, na temelju kojeg bi ona stekla pravo na učeničku stipendiju, mogla bi se naći u situaciji sukoba interesa u kojoj bi njezin privatni interes utjecao na odluku o dodjeli stipendije, ili bi mogla povrijediti koju od drugih citiranih odredbi, jer dužnosnica ne može biti nepristrana kada odlučuje o zahtjevima članova svoje obitelji.

S druge strane, njezina kći ne može u ostvarivanju svojih privatnih interesa biti ograničena ili isključena od prava na dodjelu sredstava Grada Opatije samo zbog navedene okolnosti obiteljske povezanosti s dužnosnicom, već treba imati mogućnost da pod jednakim uvjetima, kao i svi drugi učenici koji ispunjavaju propisane uvjete i mjerila, konkurira za dodjelu učeničke stipendija.

U konkretnoj situaciji dodjele stipendija učenicima s prebivalištem na području Grada Opatije, uvidom u očitovanje i dokumentaciju utvrđeno je da je dužnosnik Ivo Dujmić, gradonačelnik Grada Opatije, sukladno svojim ovlastima propisanima općim aktom Grada Opatije, raspisao javni natječaj za dodjelu stipendija te da je zaprimljena 41 prijava za dodjelu učeničke stipendije, od kojih prema navodima očitovanja 8 nije ispunjavalo uvjete natječaja. Među pristiglima je i prijava učenice koja je kći dužnosnice Vere Aničić, zamjenice gradonačelnika Grada Opatije, prijave je obrađivao Upravni odjel za financije i društvene djelatnosti koji je gradonačelniku Grada Opatije predložio listu kandidata za dodjelu stipendija. Potom je gradonačelnik na temelju tog prijedloga utvrdio konačnu listu kandidata te donio konačnu odluku o dodjeli sredstava, nakon čega Grad Opatija sklapa ugovor s učenicima kojima je stipendija dodijeljena.

Iz navedene dokumentacije te navoda očitovanja proizlazi kako dužnosnica Vera Aničić nije u obnašanju dužnosti zamjenice gradonačelnika Grada Opatije poduzela bilo koju radnju u postupku dodjele stipendija. Ukupno su dodijeljene 32 učeničke stipendije, i to 30 temeljem ostvarenog općeg uspjeha u školi te 2 za deficitarna zanimanja, a kćeri navedene dužnosnice dodijeljena je učenička stipendija pod točkom 20. na temelju kriterija 93,40% prosjeka ocjena u odnosu na 90,60% koliko je iznosio prosjek posljednjeg učenika kojemu je stipendija dodijeljena po ovom kriteriju, odnosno stipendija je dodijeljena na temelju objektivno postavljenog uvjeta koji nije bio podložan subjektivnom prosuđivanju davatelja stipendije.

Imajući u vidu navedene bitne okolnosti da je kćeri dužnosnice Vere Aničić stipendija dodijeljena temeljem objektivnog kriterija u javnom objavljenom natječaju u kojem nije poduzela bilo koju radnju, nisu utvrđene okolnosti da bi se u postupku dodjele učeničkih stipendija dužnosnica našla u sukobu interesa ili da bi na drugi način povrijedila odredbe ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnica Vera Aničić, elektronička dostava
2. Objava na internetskoj stranici Povjerenstva
3. Pismohrana